Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 204/18)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»LIMONE DELL'ETNA«

EU nr.: PGI-IT-02444 — 12.12.2018

BOB () BGB (X)

1. Betegnelse

»Limone dell'Etna«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Klasse 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Betegnelsen »Limone dell'Etna« dækker over citroner dyrket i området langs Etnas kyststrækning, i det område der ligger mellem Alcantara-floden mod nord og Catania-kommunens nordlige grænse. Betegnelsen er forbeholdt de forædlede sorter »Femminello« (og kloner heraf) samt »Monachello« af den botaniske art Citrus Limon (L.) Burm. Tilknytningen til det geografiske område er baseret på produktets egenskaber og kvaliteter.

Ved overgang til forbrug skal produktet besidde følgende egenskaber og kvalitetsparametre:

Sort og produktionsperiode Frugt — egenskaber Kvalitetsparametre »Femminello« »Primofiore« vinterafgrøde frugt plukket på eller efter den 15. september farve på skal: fra lys grøn til citrongul form: ellipseformet vægt: mindst 90 g farve på frugtkød: fra lys grøn til citrongul saft — egenskaber: farve: citrongul udbytte > 34 % surhed > 5,5 % indhold af opløselige faste stoffer: Brix-værdi for frugtkød > 7 udbytte af æteriske olier > 0,3 % »Femminello« »Bianchetto« eller »maiolino« forårscitron frugt plukket på eller efter den 1. april farve på skal: lys gul form: ellipseformet eller oval vægt: mindst 90 g farve på frugtkød: gul saft — egenskaber: farve: citrongul udbytte > 34 % surhed > 5,5 % indhold af opløselige faste stoffer: Brix-værdi for frugtkød > 7 udbytte af æteriske olier > 0,3 % »Femminello« »Verdello« (eller sommercitron) frugt plukket på eller efter den 15. maj farve på skal: fra grøn til lys gul form: ellipse-kugleformet vægt: mindst 80 g farve på frugtkød: fra lys grøn til citrongul saft — egenskaber: farve: citrongul udbytte > 30 % surhed > 5,5 % indhold af opløselige faste stoffer: Brix-værdi for frugtkød > 7 udbytte af æteriske olier > 0,3 % »Monachello« »Primofiore« vinterafgrøde frugt plukket på eller efter den 15. oktober farve på skal: fra lys grøn til citrongul form: ellipseformet vægt: mindst 90 g farve på frugtkød: fra lys grøn til citrongul saft — egenskaber: farve: citrongul udbytte > 25 % surhed > 5,5 % indhold af opløselige faste stoffer: Brix-værdi for frugtkød > 7 udbytte af æteriske olier > 0,3 % »Monachello« »Bianchetto« eller »maiolino« forårscitron frugt plukket på eller efter den 1. april farve på skal: lys gul form: ellipseformet eller oval vægt: mindst 90 g farve på frugtkød: gul saft — egenskaber: farve: citrongul udbytte > 25 % surhed > 5,5 % indhold af opløselige faste stoffer: Brix-værdi for frugtkød > 7 udbytte af æteriske olier > 0,3 % »Monachello« »Verdello« (eller sommercitron) frugt plukket på eller efter den 15. maj farve på skal: fra grøn til lys gul form: ellipse-kugleformet vægt: mindst 80 g farve på frugtkød: fra lys grøn til citrongul saft — egenskaber: farve: citrongul udbytte > 25 % surhed > 5,5 % indhold af opløselige faste stoffer: Brix-værdi for frugtkød > 7 udbytte af æteriske olier > 0,3 %

Frugt mærket med den beskyttede geografiske betegnelse »Limone dell'Etna« skal sælges i frisk tilstand, tilhøre klasserne »Extra« eller »I« og være af størrelse 3, 4, 5 eller 6.

Forudsat at der er overensstemmelse med de specifikke kvalitetsparametre for saft og udbytte af æteriske olier, kan frugt, hvis klasse, størrelse, form, vægt eller farve afviger fra de fastlagte kriterier, mærkes med »Limone dell'Etna« BGB og kan anvendes udelukkende til forarbejdning. Sådan frugt må ikke sælges til den endelige forbruger som frisk frugt.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Limone dell'Etna« skal finde sted i det geografiske område, der er beskrevet i afsnit 4 herunder.

3.5. Særlige regler for udskæring, rivning eller emballering osv. af det produkt, som betegnelsen henviser til

»Limone dell'Etna«-citroner kan overgå til forbrug enten i løs vægt eller i enhver type emballage, der overholder gældende lovgivning.

3.6. Særlige regler for mærkning af det produkt, som betegnelsen henviser til

Etiketter skal være fastgjort på alle de stykker frugt, der overgår til forbrug i løs vægt. Etiketterne skal være forsynet med »Limone dell'Etna« BGB-logoet, der er beskrevet og vist nedenfor.

»Limone dell'Etna«-citroner må også overgå til forbrug via detailsalg, hvis de er forsynet med en fuldt synlig mærkning, der indeholder de samme oplysninger som dem, der kræves på emballagen.

Citroner bestemt til forarbejdning, som ikke må sælges til den endelige forbruger som frisk frugt, kan sælges »løst« uden etiket, i pakninger eller beholdere der overholder gældende lovgivning, og som på mindst en af siderne klart og tydeligt har ordlyden »Limone dell'Etna IGP destinato alla trasformazione« [»Limone dell'Etna« BGB bestemt til forarbejdning] med angivelse af sort og vareparti, eller direkte fra særlige køretøjer, hvori der ikke må forefindes nogen anden frugt end »Limone dell'Etna« BGB.

Mærkningen på emballagen skal klart og tydeligt fremhæve ikke blot det europæiske BGB-symbol, logoet for »Limone dell'Etna« BGB som beskrevet nedenfor og de oplysninger, loven kræver, men også sort, produktklasse og størrelse. Brugen af private mærker er tilladt, forudsat at de ikke vildleder forbrugerne, og at de overholder gældende lovgivning. Det er forbudt at tilføje andre beskrivelser og anden ordlyd end det, der udtrykkeligt er tilladt ifølge varespecifikationen, herunder tillægsord som »fine« [fin], »superiore« [høj kvalitet], »selezionato« [udvalgt], »scelto« [udsøgt] og lignende. Anprisninger må ikke anvendes.

Logo for »Limone dell'Etna« BGB

Logoet afbilder to citroner og har ordlyden »Limone dell'Etna IGP« [Limone dell'Etna BGB]

Logoet må ikke på nogen måde ændres, og det må heller ikke bruges eller ændres delvist.

4. Kort angivelse af det geografiske områdes afgrænsning

Det geografiske område, hvor »Limone dell'Etna«-citroner dyrkes, ligger i Catania-provinsen langs landstriben mellem det Joniske Hav og Etna, og det omfatter følgende kommuners administrative områder: Aci Bonaccorsi, Aci Castello, Aci Catena, Aci Sant'Antonio, Acireale, Calatabiano, Castiglione di Sicilia, Fiumefreddo di Sicilia, Giarre, Mascali, Piedimonte Etneo, Riposto, Santa Venerina, San Gregorio di Catania, Valverde og Zafferana Etnea.

5. Tilknytning til det geografiske område

Produktets tilknytning til det geografiske område er det bærende element, der gør produktet enestående, og som giver frugten sin karakteristiske kvalitet.

Navnet »Limone dell'Etna« betegner citroner dyrket i området på Etnas lavere skråninger og vækker minder om den særlige kvalitet og de særlige egenskaber, der er typiske for området, og de traditioner, der er blevet videregivet gennem generationer i mere end to århundreder.

Hvad angår kvalitetsegenskaber er »Limone dell'Etnas« skal meget rig på oliekirtler og indeholder æteriske olier af en høj aromatisk kvalitet. Især er »citral« (en blanding af aldehyderne geraniol og neral) afgørende for den tydelige, karakteristiske citronsmag.

Kvaliteten af de æteriske olier i »Limone dell'Etna« giver frugten en særlig karakter, som forbrugerne sætter stor pris på. Disse egenskaber har også været genstand for en undersøgelse. Især undersøgelser foretaget af det tidligere Experimental Institute for Citrus Fruit — nu det Acireale-baserede Olive, Fruit and Citrus Research Centre under Council for Agricultural Research and Agricultural Economics Analysis (CREA-OFA) — og af institut for organisk kemi ved universitetet i Messina, af kvaliteten af de essenser, der udvindes af citroner af »Femminello«-sorten, indsamlet i typiske sicilianske områder, som har vist, at de æteriske olier udvundet af frugt fra »Limone dell'Etnas« produktionsområde, er karakteriseret ved et gennemsnitligt citralindhold (3,61 %), der er højere end det i citroner fra andre undersøgte områder, nemlig Siracusa (3,49 %) og Bagharia (3,29 %) (Kilde: Industrie e Conserve No 2, 1969, s. 110-116).

Det samme er konstateret for »Monachello«-sorten af »Limone dell'Etna«. Ifølge en anden undersøgelse foretaget af CREA-OFA af kvaliteten af essenser udvundet af citroner af »Monachello«-sorten er de æteriske olier udvundet af frugt i »Limone dell'Etnas« produktionsområde karakteriseret ved et højere gennemsnitligt citralindhold, eftersom deres indhold af geraniol og neral på henholdsvis 1,67 % og 0,82 % er højere end det i citroner fra Lascari (i Palermo-provinsen) (0,70 hhv. 0,59 % og 0,85 hhv. 0,72 %) og Barcellona Pozzo di Gotto (i Messina-provinsen) (1,15 % hhv. 0,77 %) (Kilde:»Contributo alla conoscenza delle essenze di limone di alcune cultivar italiane« i Rivista Italiana Essenze, Profumi, Piante Officinali, Aromi, Saponi, Cosmetici, Volume XLVII, No 7, juli 1965, s. 370-377; »Ricerche sugli olii essenziali del flavedo di 44 cloni di limone« i Essenze Derivati Agrumari, Volume LVII, No 3, juli-september 1987; »Determinazione delle caratteristiche analitiche e della composizione enantiomerica di oli essenziali agrumari ai fini dell'accertamento della purezza e della qualità« i Essenze Derivati Agrumari, Volume 74, No 1, januar-april 2004).

»Limone dell'Etna«-citronernes kvalitet kan tilskrives det faktum, at de udvikles og modnes i meget særegne omgivelser i forhold til jordbund og klima, med vulkanske jordbundsforhold der er typiske for områderne tæt på Etna-vulkanen og et klima, som er gjort mildere af havet.

»Limone dell'Etna«-citroner dyrkes i vulkansk jord i forskellige udviklingsstadier, hvilende på gamle vulkanske, litologiske formationer. Jordbunden er ensartet hvad angår kornstørrelse og tekstur: Den bakkede del af det beskrevne område har et forholdsvis tyndt jordlag, meget stenet på overfladen, med en sandet tekstur og mange sten, mens den kystnære del af jorden er mere udviklet, med dybere jordlag og med en sandet-leret tekstur (Kilde: Chemical/Agricultural Laboratory, SOAT (Operational Unit for Technical Assistance), Acireale).

Hertil kommer undersøgelser foretaget af CREA-OFA (Acta Italus Hortus, No. 9, 2013, s. 61-65; Food Chemistry, No. 211, 2016, s. 734-740), som har vist, at »Limone dell'Etna« har et højt indhold af mangan og strontium på grund af den særlige, overvejende vulkanske, jordbund, som skyldes tilstedeværelsen af Etna-vulkanen og de basaltiske klippers sammensætning.

Ud over disse jordbundsegenskaber bidrager andre naturbestemte faktorer til at skabe optimale betingelser for dyrkningen af »Limone dell'Etna«.

De faktorer, der påvirker klimaet i »Limone dell'Etnas« produktionsområde, er først og fremmest temperatur og topografi.

Temperaturerne er stærkt påvirkede af det nærliggende Joniske Hav og tilstedeværelsen af den komplekse vulkan Etna. Gunstige temperaturer betyder, at citrondyrkning gennem århundreder har spredt sig langs Etnas kyststrækning og i bakkerne, der ligger direkte ned til kysten, i et område mellem Alcantara-floden mod nord og den nordlige grænse for Cantania-kommunen mod syd.

Topografien spiller en afgørende rolle i forhold til nedbør: I en højde, der er kendetegnet ved et halvtørt eller tørt klima, leder vulkanens tilstedeværelse til store mængder nedbør, hvilket i citronproduktionsområderne løber op i 600-700 mm/år. Sommerstorme, som er relativt hyppige på bjergets østvendte side, bidrager til at holde temperaturerne nede.

Aflæsningerne af luftfugtigheden på Etnas østvendte side, især på CREA-OFAs vejrstation i Acireale (194 m over havets overflade), viser, at den gennemsnitlige årlige fugtighed over de seneste 27 år (1990-2017) har været omkring 67 %, med en gennemsnitlig maksimumværdi, der ikke overskrider 88 % og gennemsnitlige minimumværdier, der ikke ligger under 43 %.

Sol og vind er andre vigtige klimafaktorer, der har afgørende betydning for afgrøderne.

Det gennemsnitlige antal solskinstimer, der er registreret i den månedlige bulletin (fra 1936 til 1939) på Collegio Pennisi Monitoring Station (Kilde: Il clima di Acireale nei suoi elementi metereologici anno 1943) viser, at antallet af solskinstimer i Acireale overstiger antallet i andre byer. Dette bekræftes af aflæsninger af skydækket på samme overvågningsstation.

Et særligt kendetegn, der kun findes i »Limone dell'Etna«-området, er den specielle dyrkningsteknik, der kendes som »forzatura« [»tvang«] eller »secca« [»tør«]. Den gør det muligt for de lokale producenter at dyrke frugt om sommeren, og det er en typisk teknik i »Limone dell'Etnas« dyrkningsområde.

Teknikken, som gør det muligt at tvinge træet til blomstring om sommeren og til at give frugt fra maj til september det følgende år, blev udviklet for tre århundreder siden af specialister i det joniske/Etnas område. Den er blevet videregivet gennem generationer i over to århundreder og er stadig i dag typisk for kystområdet ved Acireale. Der vandes ikke i juni/juli måned, hvilket forårsager vandmangel i træet. Ved gradvist at øge vandingen og stimulere den kvælstofbaserede gødningsproces efter denne periode vækker man træet fra dets tvungne dvale, hvilket afstedkommer en ny blomstring, der giver frugt det følgende år. Den frugt, man opnår ved denne teknik, er kendt som »verdelli«.

Forbindelsen mellem billedet af Etna og citrondyrkning går meget langt tilbage, som man kan se det af det papir, i hvilket citronerne blev emballeret helt tilbage fra århundredets begyndelse.

Referencer til citrondyrkning ved Etna kan også findes i romaner fra denne periode. I 1894 skrev Federico De Roberto i I Vicerè [»Vicekongerne«] om arbejdet med at genindvinde jord og søge efter vand ved at »grave gennem den flere århundreder gamle lava ved Mongibello« for at plante appelsiner og citroner.

Citrondyrkningen ved Etna er kendt for sin traditionsrige produktion, der har været et særkende i mere end to århundreder. En litteratursøgning afslører et værk af stor historisk og videnskabelig interesse, nemlig den undersøgelse af citrondyrkning ved Etna, som blev udført af Giulio Savastano, en anerkendt forsker fra det tidlige 20. århundrede, og som blev udgivet i 1922 i Annali della Regia Stazione Sperimentale di Agrumicoltura e Frutticoltura di Acireale under titlen »La biologia colturale del limone nel versante orientale etneo«. I denne tekst nævner Savastano de historiske, biologiske og agronomiske årsager til, at citrontræer har fundet et så ideelt miljø som det på kyststrækningen på Etnas østside, som han beskriver som »regione etnea del limone« [Etnas citronregion], hvilket nu 100 år senere svarer til »Limone dell'Etnas« geografiske område.

Stednavne som Riviera dei Limoni og Città del Lemone Verdello, som stadig er almindeligt brugte, vidner om, hvor vigtig historien om citrondyrkning er for dette område.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller alternativt

ved at gå direkte til hjemmesiden for ministeriet for landbrugs-, fødevare- og skovbrugspolitik (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.